|  |  |
| --- | --- |
|  | 6. oktober 2014Pressemeddelelse |
|   | Forskning og FormidlingFormidling41 20 60 19Nynne.bojsen.faartoft@natmus.dk |

**Kulturnat klædt i krudtslam og pels**

Til Kulturnatten på Nationalmuseet og Tøjhusmuseet kan du opleve alt fra sælgryde og photoshoot til 1864-krigsshow og Røde Kors’ store oplevelsescenter.

**Kulturnatten på Nationalmuseet** i Prinsens Palæ kredser om temaet pels og bæredygtig fangst inspireret af museets nye særudstilling ”Pels – liv og død” - som du selvfølgelig også kan se til Kulturnatten. Derudover kan du smage på kok Nikolaj Kirks sælgryde, høre det moderne grønlandske band Small Time Giants, lave taskevedhæng af ægte eller kunstig pels og meget mere i børneworkshoppen ”Dyr, dyr pels” og tage en snak med buntmager Jane Eberlein fra butikken Samarkand.

Du kan også give din holdning til pels til kende i fotoværkstedet, hvor du kan få lagt make-up og blive fotograferet i pelsen, du altid har drømt om, eller med kunstig pels og protestbannere, hvis du er modstander af pels.

**Kulturnatten på Tøjhusmuseet** handler om krig og nødhjælp. Her kan du opleve krigen i 1864 blive vakt til live for øjnene af dig, når en 1864-krigsgruppe genopfører ”Kampen om Als” med kanonslag, krudtslam og røg. Du kan også gå på opdagelse i Røde Kors’ oplevelsescenter, hvor du blandt andet kan komme ind i en sønderskudt ambulance, møde Røde Kors’ eftersøgningstjeneste eller prøve en af de mange aktiviteter for hele familien – for eksempel få malet et skudsår, komme på førstehjælpskursus eller bygge din egen flygtningelejr i lego.

Du kan også se en videoinstallation på Tøjhusmuseets facade, hvor Art Rebels har iscenesat et udvalg af en af Danmarks mest berømte krigsfotografer Jan Grarups billeder med musik af Mikael Simpson – og meget, meget mere.

**Fakta: Kulturnatten på Nationalmuseet i Prinsens Palæ**- Kulturnatten på Nationalmuseet finder sted fredag d. 10. oktober 2014 kl. 18.00-24.00.
- Nationalmuseets særudstilling ”Pels - liv og død”, Oldtiden, Etnografisk Samling og Børnenes Museum (åbent til kl. 21.00) er åbne på Kulturnatten – Nationalmuseets andre udstillinger lukker kl. 17.00.
- For at få adgang til Nationalmuseets arrangementer i forbindelse med Kulturnatten, skal du have et gyldigt Kulturpas. Det kan blandt andet købes i Informationen på museet i dagene op til Kulturnatten samt på selve aftenen. Læs mere om Kulturpasset på Kulturnattens hjemmeside.
- Se hele programmet for Kulturnatten på Nationalmuseet her.

**Fakta: Kulturnatten på Tøjhusmuseet**- Kulturnatten på Tøjhusmuseet finder sted fredag d. 10. oktober 2014 kl. 18.00-24.00. - For at få adgang til Tøjhusmuseets arrangementer i forbindelse med Kulturnatten, skal du have et gyldigt Kulturpas. Det kan blandt andet købes i Informationen på Nationalmuseet i dagene op til Kulturnatten samt på selve aftenen. Læs mere om Kulturpasset på Kulturnattens hjemmeside.
- Se hele programmet for Kulturnatten på Tøjhusmuseet. **For yderligere oplysninger kontakt:**Nynne Bojsen Faartoft, pressemedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk